เห่าดง

เห่าดง เป็นภาพยนตร์ไทยแนวโลดโผน อาชญากรรม ขนาด 16 มม. พากย์สด ปี พ.ศ. 2501 สร้างจากบทประพันธ์ชิ้นแรกของฉัตรชัย วิเศษสุวรรณภูมิ หรือ พนมเทียน ที่เขียนขึ้นตั้งแต่ปี พ.ศ. 2484 สมัยยังเป็นนักเรียนมัธยมอยู่ที่โรงเรียนวัดสุทธิวราราม กำกับโดยศิริ ศิริจินดา อำนวยการสร้างโดยแท้ ประกาศวุฒิสาร  นำแสดงโดยอมรา อัศวนนท์ และเป็นภาพยนตร์เรื่องแรกในชีวิตการแสดงของ ไชยา สุริยัน เริ่มฉายวันแรกที่โรงภาพยนตร์เอ็มไพร์ เมื่อวันที่ 22 ตุลาคม พ.ศ. 2501 

ภาพยนตร์เรื่อง เห่าดง ได้รับความนิยมอย่างสูง โดยทีมงานผู้สร้างได้ดำเนินการประชาสัมพันธ์ล่วงหน้าผ่านสื่อวิทยุและโทรทัศน์ รวมถึงจัดทำป้ายคัทเอาต์ขนาดยักษ์เป็นรูปอมรา อัศวนนท์ ในชุดเห่าดง ความสูงประมาณ 12 เมตร ตั้งแสดงบริเวณวงเวียนราชเทวี

ภาพยนตร์เรื่อง เห่าดง ถูกนำมาสร้างอีกครั้ง เมื่อ พ.ศ. 2526 นำแสดงโดย สรพงศ์ ชาตรี, หม่อมหลวงสุรีย์วัล สุริยง, โกวิท วัฒนกุล, นาท ภูวนัย, มยุรา ธนะบุตร, อรัญญา นามวงศ์

สำหรับในปัจจุบัน ภาพยนตร์เรื่องเห่าดง ฉบับปี พ.ศ. 2501 ไม่หลงเหลือฟิล์มต้นฉบับหรือกากฟิล์มให้เห็นแล้ว ปัจจุบันคงเหลือแต่เพลงโฆษณาภาพยนตร์ที่ขับร้องโดยมีศักดิ์ นาครัตน์

 เรื่องย่อ 
กรุงเทพมหานครตกอยู่ในภาวะวุ่นวายจากการก่ออาชญากรรมของแก๊งโจรสามกลุ่ม ได้แก่ เล็บเหล็ก, แสงเทียน และ เห่าดง ซึ่งออกปล้นสะดมอย่างต่อเนื่องและเป็นที่ต้องการตัวของเจ้าหน้าที่รัฐ โดยแก๊งเล็บเหล็กและแสงเทียนดำเนินการเป็นกลุ่ม และก่อเหตุฆาตกรรมเจ้าทุกข์อย่างโหดเหี้ยม ขณะที่เห่าดงกลับลงมือเพียงลำพัง และมักปล้นตลบหลังแก๊งเล็บเหล็กและแสงเทียน ส่งผลให้เกิดความอาฆาตแค้นระหว่างทั้งสองแก๊ง

วันหนึ่ง แก๊งเล็บเหล็กออกปล้นร้านทองในย่านเยาวราช และถูกเจ้าหน้าที่ตำรวจนำโดย ร.ต.ท.วุฒิ (ไชยา สุริยัน) เข้าปิดล้อมจับกุม ระหว่างเกิดการยิงต่อสู้กัน เห่าดงซึ่งบังเอิญอยู่ในเหตุการณ์ได้ถูก ว่อง สมุนของแก๊งเล็บเหล็กสังหาร ทำให้เจ้าหน้าที่ตำรวจทราบความจริงในเวลาต่อมาว่า แท้ที่จริงแล้วเห่าดงคือ เพลิง พัชรพิบูลย์ อดีตนายทหารม้า

ต่อมา ได้ปรากฏโจรลึกลับรายใหม่ซึ่งสวมรอยใช้ชื่อ เห่าดง ออกก่อเหตุ ร.ต.ท.วุฒิ จึงดำเนินการปราบปรามแก๊งโจรอย่างจริงจัง และสามารถจัดการแก๊งเล็บเหล็กและแสงเทียนได้สำเร็จ เหลือเพียงเห่าดงคนใหม่เท่านั้น ต่อมา ร.ต.ท.วุฒิ จึงล่วงรู้ความจริงว่าเห่าดงผู้นี้แท้ที่จริงคือ พราว พัชรพิบูลย์ (อมรา อัศวนนท์) ลูกสาวบุญธรรมของ เพลิง พัชรพิบูลย์ และเป็นหญิงสาวที่เขาหลงรักนั่นเอง

 นักแสดง 
 ไชยา สุริยัน รับบท ร.ต.ท.วุฒิ
 อมรา อัศวนนท์ รับบท พราว พัชรพิบูลย์/เห่าดง
 งามตา ศุภพงษ์
 อาคม มกรานนท์

 อ้างอิง 


หมวดหมู่:ภาพยนตร์ภาษาไทย
หมวดหมู่:ภาพยนตร์ไทยที่ออกฉายในปี พ.ศ. 2501
หมวดหมู่:นวนิยายไทยที่ประพันธ์โดย พนมเทียน
หมวดหมู่:ภาพยนตร์ที่กำกับโดย ศิริ ศิริจินดา
หมวดหมู่:ภาพยนตร์ไทยในคริสต์ทศวรรษ 1950
หมวดหมู่:ภาพยนตร์ภาษาไทยในคริสต์ทศวรรษ 1950
หมวดหมู่:ภาพยนตร์โลดโผนไทย
หมวดหมู่:ภาพยนตร์ที่ถ่ายทำใน 16 มม.